એ કાચી કુંવારી ઉંમરનો પહેલો અહેસાસ- જે તારો અવાજ સાંભળીને થયેલો.. જે ક્ષણમાં મારી અંદર સચવાયેલી, મારી ઉંમરમાં ઉગેલી, ફૂલેલી ને ફાલેલી, બધી જ લાગણીઓ, મારું અસ્તિત્વ સુદ્ધા એ ક્ષણમાં મેં તારા નામે કરી દીધું હશે, એવી પ્રતીતિ આજે થાય છે. ત્યારે તો માત્ર તારી-મારી વચ્ચે બનેલી એ એક ઘટના હતી, જેની અસર આજે ચાર વર્ષે પણ અનુભવાય છે.. આમ કહું તો ચાર વર્ષ વીતી ગયા કહેવાય, પણ માત્ર ઘડીઓ પસાર થઈ છે, તારા ને મારા જીવનમાં બનેલી ઘટનાઓ ઉગી અને આથમી છે, બાકી બધું જ શમીને રહી ગયું છે.